गुल्मी उद्योग वाणिज्य सङ्घद्वारा भूकम्प प्रभावितलाई सहयोग
गुल्मी उद्योग वाणिज्य सङ्घको आकस्मिक पदाधिकारीहरुको बैठकले नेपाल सरकार भूकम्प प्रभावित क्षेत्रको राहत सङ्कलन खातामा उपलब्ध गराउने निर्णय गरेको हो ।
रमेश विश्वकर्मा गुल्मी, कात्तिक १९ गते । गुल्मी उद्योग वाणिज्य सङ्घले भूकम्प प्रभावितलाई सहयोग गर्ने भएको छ । गुल्मी उद्योग वाणिज्य सङ्घको आकस्मिक पदाधिकारीहरुको बैठकले नेपाल सरकार भूकम्प प्रभावित क्षेत्रको राहत सङ्कलन खातामा उपलब्ध गराउने निर्णय गरेको हो ।भूकम्प पीडितको उद्धार, राहतका लागि सङ्घको सरकारलाई ३० हजार पाँच सय रुपियाँ उपलब्ध गराउने निर्णय गरेको महासचिव ईश्वरीप्रसाद बेल्वासेले जानकारी दिनुभयो । भूकम्पका कारण ठूलो सङ्ख्यामा मानवीय क्षति एवम् भौतिक क्षतिले यस सङ्घलाई मर्माहत बनाएको उहाँले बताउनुभयो ।भूकम्पमा परी ज्यान गुमाउनेहरु प्रति श्रद्धाञ्जलि अर्पण गर्दै घाइतेहरुको शीघ्र स्वास्थ्यलाभको कामना गरिएको छ । मनकारी सम्पूर्णलाई यस विपतको घडीमा आफ्नो तन, मन तथा धनका साथ सहयोगमा जुट्न गुल्मी उद्योग वाणिज्य सङ्घले अनुरोध गरेको छ ।